**НАСЕЛЕНИЕ И ДЕМОГРАФСКИ ПРОЦЕСИ ПРЕЗ 2023 ГОДИНА**

**Демографска ситуация в страната през 2023 година:**

* Продължава процесът на намаляване и застаряване на населението;
* Увеличава се броят на живородените деца;
* Намалява броят на умрелите лица;
* Намалява броят на сключените граждански бракове и броят на бракоразводите.

**Брой и структури на населението**

**Към 31 декември 2023 г. населението на България е 6 445 481 души,** което представлява 1.4% от населението на Европейския съюз[[1]](#footnote-1). В сравнение с 2022 г. населението на страната намалява с 2 229 души, или с 0.03%.

**Мъжете са 3 097 698 (48.1%), а жените - 3 347 783 (51.9%),** или на 1 000 мъже се падат 1 081 жени. Броят на мъжете преобладава във възрастите до 55 години. С нарастването на възрастта се увеличават броят и относителният дял на жените от общото население на страната.

**Фиг. 1. Възрастова структура на населението към 31.12.2023 година**


В края на 2023 г. лицата на 65 и повече навършени години са 1 530 909, или 23.8% от населението на страната. В сравнение с 2022 г. делът на населението в тази възрастова група нараства с 0.3 процентни пункта.

Относителният дял на жените на възраст над 65 години е 27.7%, а на мъжете - 19.5%. Тази разлика се дължи на по-високата смъртност сред мъжете и като следствие от нея - на по-ниската средна продължителност на живота при тях.

В регионален аспект делът на лицата на 65 и повече навършени години е най-висок в областите Видин (31.3%), Габрово (30.3%) и Смолян (28.9%). Общо в двадесет и две области този дял е над средния за страната. Най-нисък е делът на възрастното население в областите София (столица) - 19.2%, Варна - 21.5%, и Благоевград - 22.2%.

**Фиг. 2. Относителен дял на населението на 65 и повече навършени години към**

**31.12.2023 г. по области**



Общо за ЕС-27относителният дял на населението на 65 и повече навършени години е 21.3%. Най-висок е този дял в Италия (24.0%) и Португалия (24.0%). Общо в седемнадесет страни, включително и България, делът на възрастното население е над 20.0%.

Към 31.12.2023 г. **децата до 15 години в страната са 911 025, или 14.1% от общия брой на населението**.

Относителният дял на населението под 15 години е най-висок в областите Сливен - 18.9%, Ямбол - 15.2%, и Бургас - 14.9% от населението на областта. Общо в седемнадесет области този дял е под общия за страната, като най-нисък е в областите Смолян - 10.6%, Видин - 11.5%, и Габрово - 11.7%.

През 2022 г. делът на най-младото население в ЕС-27 е 14.9%, като най-нисък е в Италия - 12.4%, Португалия - 12.9%, и Малта - 12.7%, а най-висок е в Ирландия - 19.3%, Швеция - 17.4%, и Франция - 17.3%.

Към 31.12.2023 г. **общият коефициент на възрастова зависимост[[2]](#footnote-2) в България е 61.0%,** или на всяко лице в зависимите възрасти (под 15 и над 65 години) се падат по-малко от две лица в активна възраст. Това съотношение е по-благоприятно в градовете - 57.6%, отколкото в селата - 71.3%. Във всички области на страната този показател е над 50.0%. Най-ниска е стойността на коефициента в София (столица) - 51.5%, а най-неблагоприятно е съотношението в областите Видин - 74.8%, и Габрово и Ямбол - 72.3% във всяка.

Застаряването на населението през годините води до повишаване на неговата **средна възраст**, която от 40.6 години през 2002 г. нараства до **45.2 години в края на 2023 година.** Средната възраст на населението в градовете е 44.4 години, а в селата - 47.5 години.

**Фиг. 3. Средна възраст на населението**

Променят се броят и относителният дял на населението **под, във и над трудоспособна възраст.** Влияние върху съвкупностите на населението във и над трудоспособна възраст оказват както застаряването на населението, така и законодателните промени[[3]](#footnote-3) при определянето на възрастовите граници за пенсиониране.

За 2023 г. тези граници за населението в трудоспособна възраст са до навършването на 62 години за жените и 64 години и 6 месеца за мъжете.

**Населението в трудоспособна възраст към 31.12.2023 г. е 3 769 хил. души, или 58.5%** от населението на страната, като мъжете са 1 971 хил., а жените - 1 798 хиляди.

Към края на 2023 г. над трудоспособна възраст са 1 698 хил. души, или 26.3%, а под трудоспособна възраст - 977 хил. души, или 15.2% от населението на страната.

**Фиг. 4. Население под, във и над трудоспособна възраст към 31.12.**

Възпроизводството на трудоспособното население се характеризира чрез **коефициента на демографско заместване,** който показва съотношението между броя на влизащите в трудоспособна възраст (15 - 19 години) и броя на излизащите от трудоспособна възраст (60 - 64 години). Към 31.12.2023 г. това съотношение е 67.

Най-благоприятно е съотношението в областите Сливен - 90, София (столица) - 83, и Варна - 79 лица. Най-нисък е този показател в областите Смолян - 43, Кърджали - 47, и Силистра, където 100 лица, излизащи от трудоспособна възраст, се заместват от 53 лица, влизащи в трудоспособна възраст.

**Териториално разпределение на населението**

**Към 31.12.2023 г. в градовете живеят 4 738 461 души, или 73.5 %, а в селата - 1 707 020 души, или 26.5 % от населението на страната.**

Към края на 2023 г. населените места в България са 5 256, от които 257 са градове и 4 999 - села. Населените места без население са 201. Най-голям е техният брой в областите Велико Търново и Габрово - по 67.

В 1 245, или в 23.7% от населените места, живеят от 1 до 49 души включително.

С население над 100 хил. души са шест града в страната, в които живеят 35.2% от населението на страната.

**Фиг. 5. Градове с население над 100 000 жители към 31.12.2023 година**

**Към края на 2023 г. страната е разделена на 6 статистически района, 28 области и 265 общини.**

*Статистически райони*

Половината от населението на страната (51.5%) живее в Югозападния и Южния централен район, а най-малък по брой на населението е Северозападният район - 664 хил. души, или 10.3% от населението на страната.

През 2023 г. в два статистически района населението намалява спрямо 2022 г., като намалението в Северозападния е с 1.1% и в Северния централен район - с 0.9%. В останалите статистически райони населението нараства.

1. **Население по статистически райони към 31.12.2023 година**

|  |  |  |  |  |
| --- | --- | --- | --- | --- |
| **Статистически район** | **Население към 31.12.2023 - брой** | **Население към 31.12.2023 - %** | **Прираст на населението - брой** | **Прираст на населението -%** |
| Северозападен | 664024 | 10.3 | -7478 | -1.1 |
| Северен централен | 680359 | 10.6 | -5975 | -0.9 |
| Североизточен | 826134 | 12.8 | 2250 | 0.3 |
| Югоизточен | 951167 | 14.8 | 2757 | 0.3 |
| Югозападен | 2019167 | 31.3 | 2613 | 0.1 |
| Южен централен | 1304630 | 20.2 | 3604 | 0.3 |

*Области*

Най-малка по население е област Видин, в която живеят 71 773 души, или 1.1% от населението на страната, а най-голяма е област София (столица) - с 1 286 965 души (20.0%). Четири са областите с население над 300 хил. души, като в първите три от тях - София (столица), Пловдив и Варна, живее повече от една трета от населението на страната (36.5%).

1. **Население по области към 31.12.2023 година**

|  |  |  |  |  |  |
| --- | --- | --- | --- | --- | --- |
| **Области** | **Население към 31.12.2023 година** | | | **Прираст на населението** | |
| **брой** | | **%** | **брой** | **%** |
| **Общо за страната** | **6445481** | **100.0** | | **-2229** | **-0.03** |
| Благоевград | 287077 | 4.5 | | -1084 | -0.40 |
| Бургас | 384446 | 6.0 | | 5850 | 1.50 |
| Варна | 434191 | 6.7 | | 3344 | 0.80 |
| Велико Търново | 202232 | 3.1 | | -1801 | -0.90 |
| Видин | 71773 | 1.1 | | -981 | -1.30 |
| Враца | 147619 | 2.3 | | -1255 | -0.80 |
| Габрово | 94862 | 1.5 | | -1095 | -1.10 |
| Добрич | 146635 | 2.3 | | -573 | -0.40 |
| Кърджали | 146562 | 2.3 | | 4054 | 2.80 |
| Кюстендил | 107673 | 1.7 | | -1030 | -0.90 |
| Ловеч | 112225 | 1.7 | | -1131 | -1.00 |
| Монтана | 114526 | 1.8 | | -1646 | -1.40 |
| Пазарджик | 225261 | 3.5 | | -948 | -0.40 |
| Перник | 111032 | 1.7 | | -714 | -0.60 |
| Плевен | 217881 | 3.4 | | -2465 | -1.10 |
| Пловдив | 633586 | 9.8 | | 2070 | 0.30 |
| Разград | 100696 | 1.6 | | -411 | -0.40 |
| Русе | 187830 | 2.9 | | -1793 | -0.90 |
| Силистра | 94739 | 1.5 | | -875 | -0.90 |
| Сливен | 170051 | 2.6 | | -532 | -0.30 |
| Смолян | 92107 | 1.4 | | -1247 | -1.30 |
| София | 226420 | 3.5 | | -1190 | -0.50 |
| София (столица) | 1286965 | 20.0 | | 6631 | 0.50 |
| Стара Загора | 290350 | 4.5 | | -1502 | -0.50 |
| Търговище | 95609 | 1.5 | | -592 | -0.60 |
| Хасково | 207114 | 3.2 | | -325 | -0.20 |
| Шумен | 149699 | 2.3 | | 71 | 0.00 |
| Ямбол | 106320 | 1.6 | | -1059 | -1.00 |

В сравнение с 2022 г. пет области увеличават населението си. Най-голямо е това увеличение за областите Кърджали и Бургас, съответно с 2.8 и 1.5%. При двадесет и две области има намаление, като най-голямо е за областите Монтана - с 1.4%, Видин и Смолян - с по 1.3%.

*Общини*

Неравномерно е разпределението на населението и по общини. В 81 общини с население под 6 000 души живеят едва 4.5% от населението на страната. В същото време в осемте общини с население над 100 хил. души живеят 40.8% от населението на страната. Най-голяма по население е Столична община (1 286 965), следвана от общините Пловдив (325 485) и Варна (323 386). Най-малката община е Трекляно - 470 души.

**3. Размер на общините според броя на населението им към 31.12.2023 година**

|  |  |  |  |  |
| --- | --- | --- | --- | --- |
| **Размер на общината** | **Общини** | | **Население** | |
| **брой** | **%** | **брой** | **%** |
| **Общо** | **265** | **100,0** | **6445481** | **100.0** |
| до 5999 | 81 | 30.6 | 291447 | 4.5 |
| 6000 - 19999 | 121 | 45.7 | 1332922 | 20.7 |
| 20000 - 49999 | 43 | 16.2 | 1339821 | 20.8 |
| 50000 - 99999 | 12 | 4.5 | 849475 | 13.2 |
| 100000 и повече | 8 | 3.0 | 2631816 | 40.8 |

Основните фактори, които влияят върху измененията в броя и структурите на населението, са демографските процеси - раждаемост, смъртност и миграция.

**Раждаемост**

През 2023 г. в страната са регистрирани 57 478 родени деца,като от тях **57 197** **(99.5%) са живородени.** В сравнение с предходната година броят на живородените се е увеличава с 601 деца, или с 1.1%.

**Фиг. 6. Живородени деца през периода 1920 - 2023 година**


**Коефициентът на обща раждаемост[[4]](#footnote-4) през 2023 г. е 8.9‰**.

Броят на живородените момчета (29 318) е с 1 439 по-голям от този на живородените момичета (27 879), или на 1 000 живородени момчета се падат 951 момичета.

В градовете и селата живородени са съответно 42 388 и 14 809 деца, а коефициентът на раждаемост е 8.9‰ в градовете и 8.7‰ в селата.

В регионален аспект най-висока е раждаемостта в областите Сливен - 12.5‰, София (столица), Ямбол - по 9.9‰, и Пловдив - 9.7‰. В двадесет и една области раждаемостта е по-ниска от средната за страната, като най-ниски стойности се наблюдават в областите Смолян - 5.1‰, Перник - 6.4‰, и Габрово - 6.8‰.

**Фиг. 7. Коефициент на раждаемост по области през 2023 година**



**Коефициентът на раждаемост общо за ЕС-27 през 2022 г. е 8.7‰ по данни на Евростат.** Най-високо равнище на раждаемост сред държавите - членки на ЕС, има Кипър - 11.2‰, следват Франция - 10.7‰, Ирландия - 10.5‰, и Швеция - 10.0‰. С най-нисък коефициент на раждаемост в Европейския съюз е Италия - 6.7‰.

Броят на жените във фертилна възраст (15 - 49 навършени години) в страната, или размерът на родилните контингенти и тяхната плодовитост, оказва съществено влияние върху равнището на раждаемостта и определя характера на възпроизводството на населението.

Към 31.12.2023 г. броят на жените във фертилна възраст е 1 269 хил., като спрямо предходната година намалява с 9 хил., а спрямо 2012 г. - с 356 хиляди. Броят на децата, родени от майки под 18 години, намалява от 2 871 през 2022 г. на 2 775 през 2023 година. Родените от жени на възраст 40 и повече навършени години се увеличават от 2 410 през 2022 г. на 2 654 през 2023 година.

Половината (48.4%) от ражданията през 2023 г. са първи за майката, 37.2% - втори, а 13.5% - трети и от по-висока поредност.

Тоталният коефициент на плодовитост[[5]](#footnote-5) е един от основните показатели, характеризиращи плодовитостта на жените. **През 2023 г. средният брой живородени деца от една жена е 1.79,** като нараства с 0.01 спрямо 2022 година.

През 2023 г. средната възраст на жените при раждане на първо дете е 27.7 години, в сравнение с 2022 г. се е увеличила с 0.1 години. В регионален аспект средната възраст при раждане на първо дете варира от 22.2 години за област Сливен до 30.8 години за област София (столица).

**Фиг. 8. Средна възраст на жената при раждане на първо дете и тотален коефициент на плодовитост по области през 2023 година**

През 2023 г. са регистрирани 1 047 случая на многоплодни раждания, което е с 5 случая по-малко отколкото през 2022 година. При 1036 от случаите са родени по две деца, а при 11 - по три.

**През 2023 г. броят на извънбрачните раждания е 34 357, или 59.8%** от всички раждания. Относителният дял на извънбрачните раждания в селата (64.9%) е по-висок отколкото в градовете (58.0%). За 81.1% от извънбрачните раждания има данни за бащата, което означава, че тези деца най-вероятно се отглеждат в семейна среда от родители, живеещи в съжителство без брак.

В регионален аспект най-висок е относителният дял на извънбрачните раждания в областите Ловеч (77.8%), Враца (77.6%) и Видин (75.2%). Този дял е под 50.0% в четири области на страната - Кърджали (35.9%), Разград (45.1%), Благоевград (48.8 %) и Силистра (49.4%).

**Смъртност**


**Броят на умрелите лица през 2023 г. е 101 006, а коефициентът на обща смъртност[[6]](#footnote-6) - 15.7‰.** Спрямо предходната година броят на умрелите намалява с 17 808, или с 15.0%. Нивото на общата смъртност продължава да е високо.

**Фиг. 9. Умрели през периода 1920 - 2023 година**

Смъртността сред мъжете (16.9‰) е по-висока в сравнение със смъртността сред жените (14.5‰). През 2023 г. на 1 000 жени умират 1 076 мъже. Коефициентът на смъртност е по-висок в селата (21.0‰) отколкото в градовете (13.7‰).

В регионален аспект с най-висока смъртност в страната са областите Видин - 23.4‰,   
Габрово - 21.9‰, и Монтана - 21.6‰. В осем области смъртността е по-ниска от общата за страната, като най-ниска е в София (столица) - 11.4‰.

**Фиг. 10. Коефициент на смъртност по области през 2023 година**

****

**Общо за ЕС-27 коефициентът на смъртност през 2022 г. е 11.5‰.** Равнището на общата смъртност на населението в България е най-високо сред държавите членки. С най-ниска смъртност са Ирландия и Люксембург - по 6.8‰, и Малта и Кипър - по 8.0‰. Освен в България по-висока от средната за ЕС-27 е стойността на този показател само в Латвия - 16.4‰, Литва - 15.1‰, и   
Хърватия - 14.8‰,

**Показателят за преждевременна смъртност[[7]](#footnote-7) през 2023 г. (20.1%) се увеличава спрямо предходната 2022 година (19.2%).** В стойностите на показателя за преждевременна смъртност има разлики при мъжете и жените. Умрелите жени на възраст под 65 години са 12.5% от всички умрели жени, а стойността на този показател при мъжете е 27.1%.

**През 2023 г. в страната са починали 281 деца на възраст до една година, а коефициентът на детска смъртност[[8]](#footnote-8) е 4.9‰.** За сравнение, през 2002 г. коефициентът на детска смъртност е бил 13.3‰, а през 2022 г. - 4.8‰.

В регионален аспект през 2023 г. в общо тринадесет области коефициентът на детска смъртност е по-нисък от средния за страната, като най-нисък е в областите Кюстендил - 1.3‰, Габрово - 1.5‰, и Велико Търново - 1.9‰. Най-висока стойност на коефициента на детска смъртност е регистрирана в областите Разград (12.8‰), Сливен (10.8‰) и Стара Загора (8.6‰).

**Фиг. 11. Коефициент на обща и детска смъртност**

**Бракове и бракоразводи**

През 2023 г. са регистрирани 21 800 юридически брака - с 4 213 по-малко спрямо предходната година, а коефициентът на брачност[[9]](#footnote-9) е 3.4‰. Близо три четвърти от всички регистрирани бракове (16 105 ) са сред населението в градовете.

**Фиг. 12. Коефициенти на брачност и бракоразводност**

През 2023 г. средната възраст при сключване на първи брак за мъжете и жените е съответно 33.4 и 30.3 години. Спрямо предходната година средната възраст се увеличава с 0.4 години за мъжете и 0.2 за жените.

За 84.6 % от жените и 84.2% от мъжете, сключеният граждански брак през 2023 г. е бил първи.

Областите с най-много бракове на 1 000 души от населението са София (столица) - 4.1‰, и Разград - 3.9‰, а най-нисък е коефициентът на брачност в област Перник - 2.4‰.

**Броят на разводите през 2023 г. е 9 088,** или с 437 по-малко от регистрираните през 2022 година. От всички прекратени бракове 77.6% се отнасят за населението в градовете.

Най-голям е делът на браковете, прекратени по „взаимно съгласие“ (67.8%), следват причините „несходство в характерите“ (19.3%) и „фактическа раздяла“ (11.8%).

Разводът не е бил първи за 11.1% от жените и 11.7% от мъжете, разтрогнали своите бракове през 2023 година.

Средната продължителност на брака до неговото прекратяване е 15.4 години.

**Вътрешна миграция**

**През 2023 г. в преселванията между населените места в страната са участвали   
107 836 лица.**

От всички, които са променили своето обичайно местоживеене вътре в страната, 47% са мъже и 53% - жени.

Преселващите се лица във възрастовата група 0 - 14 години са 15,8%, лицата на възраст 15 - 64 години - 66.3%, а тези на 65 и повече години - 17.9% от мигриралите лица.

Най-голямо териториално движение има по направлението „град - град“ (36.1%), последвано от направлението „град - село“ (34.3%) и „село - град“ (20.1%). Значително по-малък по брой и относителен дял е миграционният поток по направлението „село - село“ - (9.5%) от мигриралите лица.

**Фиг. 13. Направления на вътрешната миграция през 2023 година**

Най-голям брой от преселващите се в страната са избрали област София (столица) за свое ново местоживеене (15 319), като с най-големи относителни дялове в този миграционен поток са областите София - 10.8%, и Благоевград - 8.7%. Най-малко са преселилите се в столицата от областите   
Разград - 0.7%, и Търговище и Силистра - по 0.8%.

**Външна миграция**

**През 2023 г. 15 227 души са променили своя настоящ адрес от страната в чужбина,** като 60.9% от тях са мъже. Емигрантите на възраст 0 - 14 г. са 6.2%, тези на възраст 15 - 64 години са 84.1%, а на 65 и повече навършени години - 9.7% от всички емигранти.

Най-предпочитани от емигрантите дестинации са Германия (18.1%), Обединеното кралство (16.9%) и Франция (8.4%).

Лицата, които са сменили местоживеенето си от чужбина в България, или потокът на имигрантите, включва български граждани, завърнали се в страната, както и граждани на други държави, получили разрешение или статут за пребиваване в страната. **През 2023 г. 56 807 лица са променили своето обичайно местоживеене от чужбина в България.** Относителният дял на мъжете е 53.7%, а на жените - 46.3%.

Сред дошлите да живеят в страната 14.1 % са във възрастовата група 0 - 14 години, 73.1% са на възраст 15 - 64 години, а на 65 и повече навършени години са 12.8% от имигрантите.

Най-висок е делът на имигрантите от Турция (25.0%), Украйна (17.5%) и Руската Федерация (9.7%).

**Естествен и механичен прираст на населението**


Броят и структурите на населението се определят от размерите и интензивността на неговото естествено и механично (миграционно) движение.

Разликата между живородените и умрелите представлява естественият прираст на населението. След 1990 г. демографското развитие на страната се характеризира с отрицателен естествен прираст на населението. **През 2023 г. в резултат на отрицателния естествен прираст населението на страната е намаляло с 43 809 души.**

Намалението на населението, измерено чрез **коефициента на естествения прираст, е минус 6.8 ‰[[10]](#footnote-10).** Коефициентът на естествения прираст в градовете е минус 4.8‰, а в селата - минус 12.3‰.

**Фиг. 14. Естествен прираст на населението през 2023 г. по области**

**(На 1 000 души)**



**През 2023 г. всички области в страната имат отрицателен естествен прираст.**

С най-малки по стойност коефициенти на отрицателен естествен прираст са областите София (столица) (-1.5‰), Сливен (-3.0‰) и Благоевград (-4.4‰).

С най-голямо намаление на населението вследствие на високия отрицателен естествен прираст е област Видин - минус 16.2‰, следвана от областите Габрово - минус 15.1‰, и Монтана, Перник и Кюстендил - по минус 13.8‰. В тринадесет области населението намалява с над 10 на 1 000 души.

**Коефициентът на естествения прираст общо за ЕС-27 през 2022 г. е минус 2.9‰.**

Шест страни имат положителен естествен прираст, като най-висок е този показател в Ирландия (3.8‰), Кипър (3.2‰) и Люксембург (3.1‰). Освен нашата страна с високи стойности на отрицателен естествен прираст на населението са Латвия - минус 7.9‰, и Литва - минус 7.4‰.

Съществено влияние върху броя и структурите на населението в страната оказва и **механичният прираст** (нетното салдо от външната миграция), който **през 2023 г.** е положителен - плюс 41 580 души. Той се формира като разлика между броя на заселилите се и изселилите се от страната.

Изменението на населението в резултат на външната миграция, измерено чрез **коефициента на нетна миграция,** е 6.4‰[[11]](#footnote-11).

През 2023 г. най-голям механичен прираст има в областите Кърджали (34.5‰), Бургас (20.6‰) и Варна (12.3‰). С най-голямо намаление на населението в резултат на отрицателния механичен прираст са областите Смолян (‑1.5‰) и Ямбол (‑0.9‰).

**Методологични бележки**

Броят и структурите на населението към края на всяка година се изчисляват на базата на данните от предходната година и данните за естественото и механичното движение на населението през текущата година. В годините на преброяванията се правят преизчисления на населението в края на съответната година.

При изчисляване на демографските показатели се използва съвкупността на средногодишното население. Средногодишният брой на населението е средна аритметична величина от изчисленото население към края на предходната и края на отчетната година.

Източник на данните за броя и структурите на населението е Статистическият регистър на населението, поддържан от Националния статистически институт. Източник на данните за естественото и механичното движение на населението (раждания, умирания, бракове, разводи, вътрешна миграция) е Единната система за гражданска регистрация и административно обслужване на населението. Те се регистрират чрез документите образци ЕСГРАОН - ТДС: съобщение за раждане, съобщение за сключен граждански брак, съобщение за прекратен граждански брак, съобщение за смърт и адресна карта за промяна на настоящ адрес.

Източник на данните за външната миграция са Единната система за гражданска регистрация и административно обслужване на населението, образец ЕСГРАОН - ТДС: адресна карта за промяна на настоящ адрес; Националната агенция за приходите; Националният осигурителен институт; Министерството на вътрешните работи; Оценки на емиграционните потоци.

Данните за броя на населението и за настъпилите демографски събития в териториален разрез са представени според административно-териториалното устройство на страната към 31.12. на съответната година (населени места, общини, области) и статистически райони по настоящ адрес. Това е адресът, който отговаря на документално заявеното местоживеене на лицето.

Възрастта на населението в края на годината е изчислена към 31.12. в навършени години. Възрастта на лицата при настъпване на демографско събитие се изчислява в навършени години въз основа на датата на раждане и датата на съответното събитие, т.е. възрастта, която лицата са достигнали при настъпване на събитието.

1. При международните сравнения данните за държавите от Европейския съюз се отнасят за 2022 година.   
   Източник: Евростат - <http://epp.eurostat.ec.europa.eu/>. [↑](#footnote-ref-1)
2. Коефициентът на възрастова зависимост показва броя на лицата от населението в „зависимите“ възрасти (населението под 15 и на 65 и повече навършени години) на 100 лица от населението в „независимите“ възрасти (от 15 до 64 години). Изчислява се в проценти. [↑](#footnote-ref-2)
3. Възрастовите граници за разпределение на населението по категориите под, във и над трудоспособна възраст са определени съгласно Наредбата за пенсиите и осигурителния стаж, приета с Постановление № 30 на МС (ДВ, бр. 21/17.03.2000 година). [↑](#footnote-ref-3)
4. Брой живородени деца на 1 000 души от средногодишния брой на населението през годината. [↑](#footnote-ref-4)
5. Среден брой живородени деца, които би родила една жена през целия си фертилен период съобразно повъзрастовата плодовитост през отчетната година. [↑](#footnote-ref-5)
6. Брой умрели лица на 1 000 души от средногодишния брой на населението. [↑](#footnote-ref-6)
7. Относителен дял на умрелите лица под 65-годишна възраст от общия брой на умиранията. [↑](#footnote-ref-7)
8. Брой умрели деца на възраст под 1 година на 1 000 живородени. [↑](#footnote-ref-8)
9. Брой сключени бракове на 1 000 души от населението. [↑](#footnote-ref-9)
10. Разлика между броя на живородените и броя на умрелите на 1 000 души от средногодишния брой на населението. [↑](#footnote-ref-10)
11. Отношение на нетната миграция към средногодишното население през годината (на 1 000 души). [↑](#footnote-ref-11)